Амма къона Толстой ч1ог1а цецваьллера х1окху балхах. Цунна моьттара паччахьан эскарш дуьхь-дуьхьал позицеш а йолуш, нохчашца т1ом беш ду, шаьш лелочух уьш кхета а беш. Цуьнан хьекъало т1е ца лоцура 200 стаг гуо а бина, 11 стагах летта бохучух, эрна арахь, г1амаршлахь. Летта беллачарна юкъахь цхьаъ оьрсий вара, цуьнан коча оьллина дашон жа1ар яра. Х1инца декъий д1адахьа делегаци еача, хиира иза ведда нохчашна юкъа ваханачу ден к1ант хилар. Кхарна юккъехь кхиъна а волуш, бусулба дин т1е а эцна, доллучул тамаша бойтург и кхеран молла хилар дара. Шен накъосташна а шена а еса дешна, т1аьххьара велларг и вара. Гор ца воьжнера, вуха а ца ваьллера, акха нохчашна улло а х1оьттина, летта веллера кочахь жа1ар йолу стаг. Т1аккха хаа мегар ду кхара къуьйсуш дерг нохчийн дин, машар, парг1ато хилла ца 1аш- сий хилар, кхарна т1аьхьа а х1оьттина, оьрсий а летта леш хилча. Теркаца йолчу цхьана станицера кхарна некъ гойтуш хьалхаваьлла ву моьттинарг, шен лаамца веана хилла.